লেকর্নুকে ফের প্রধানমন্ত্রী পদে ফেরালেন ম্যাক্রোঁ!

ওয়েব ডেস্ক : ফ্রান্সে (France) সরকারের বিরুদ্ধে চরম আকার নিয়েছে বিদ্রোহ। এমন অচলাবস্থার মধ্যে সম্প্রতি প্রধানমন্ত্রী পদ থেকে ইস্তফা দিয়েছিলেন সেবাস্তিয়ান লেকর্নু (Sébastien Lecornu)। তবে তাঁকে ফের প্রধানমন্ত্রী পদে পুনর্নিয়োগ করলেন ফ্রান্সের প্রেসিডেন্ট ইমানুয়েল ম্যাক্রোঁ (Emmanuel Macron) । মসনদে ফিরিয়ে ম্যাক্রোঁ নতুন মন্ত্রিসভা গঠনের নির্দেশ দিয়েছেন। তার পরেই বছরের শেষে বাজেট পেশ করতে বলেছেন বলে খবর।

২০২৪ সালের জুন মাস থেকে রাজনৈতিক অস্থিরতা চলছে ফ্রান্সে (France)। সেই অচলাবস্থার কারণে পার্লামেন্ট ভেঙে দিয়েছিলেন প্রেসিডেন্ট। ফলে নতুন নির্বাচনের পথে হাঁটতে হয়েছিল ফ্রান্সকে। কিন্তু তার পরেও সে দেশে অস্থিরতা থামেনি। কারণ, দু’বছরে ৪ বার প্রধানমন্ত্রী বদল হয়েছিল ফ্রান্সে। যার প্রতিবাদে রাস্তায় নেমে প্রতিবাদ দেখিয়েছিলেন বহু মানুষ। শহরজুড়ে তাণ্ডব চালাতে দেখা গিয়েছিল হাজার হাজার মানুষকে।

আরও খবর : বিস্ফোরণ ও গুলির লড়াই! কেঁপে উঠল পাক পুলিশের ট্রেনিং সেন্টার

উন্মত্ত জনতা বেশ কিছু জায়গায় অগ্নিকাণ্ডের ঘটনা ঘটিয়েছিল। এই পরিস্থিতিতে পুলিশের তরফে করা হয়েছিল লাঠিচার্জ। গ্রেফতার করা হয়েছিল বহু বিক্ষোভকারীকে। এমন অচলাবস্থার মধ্যে সম্প্রতি মন্ত্রিসভা গঠন করেছিলেন সেবাস্তিয়ান লেকর্নু। কিন্তু তাঁর কয়েকঘন্টার মধ্যে তিনি প্রেসিডেন্ট ইমানুয়েল ম্যাক্রোঁর (Emmanuel Macron) কাছে ইস্তফাপত্র দিয়েছিলেন। কিন্তু তাঁকে আবার এই পদে ফিরিয়ে আনলেন ফ্রান্সের প্রেসিডেন্ট। পাশাপাশি বেশ কিছু গুরুত্বপূর্ণ নির্দেশও দিয়েছেন তিনি।

প্রসঙ্গত, লেকর্নুর আগে ফ্রান্সের প্রধানমন্ত্রী ছিলেন ফ্রাঁসোয়া বেরু। তাঁর মন্ত্রিসভাতেই প্রতিরক্ষামন্ত্রীর দায়িত্ব সামলেছিলেন লেকর্নু। গত সেপ্টেম্বরে বেরু হেরে যান অনাস্থা ভোটে। তার পরেই লেকর্নুকে প্রধানমন্ত্রী হিসাবে বেছে নেওয়া হয়েছিল। কিন্তু সেই পদে বসার একমাস পর মন্ত্রীসভা থেকে ইস্তফা দেন তিনি। প্রেসিডেন্ট ম্যাক্রোঁর সঙ্গে বৈঠকের পরেই পদত্যাগের সিদ্ধান্ত নিয়েছিলেন লেকর্নু (
Sébastien Lecornu)। কিন্তু তাঁকেই আবার দেশের দায়িত্বে ফেরালেন ম্যাক্রোঁ।